Diari Oficial de la Generalitat Valenciana


Sumari del DOGV 2147, del 18-11-1993 (1993/829784)

RESOLUCIÓ de 4 de novembre de 1993, del Rector de la Universitat de València, per.la qual ordena la publicació de l'acord del Consell Social, de data 30 de setembre de 1993 (ACSUV 1993/177), pel qual s'aprova la Normativa sobre Permanència dels Estudiants de la Universitat de València.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2147

Data del DOGV
:   18-11-1993

Secció del DOGV
:   ALTRES DISPOSICIONS

Número del document
:   1993/829784


Data del document
:   04-11-1993

Organisme emissor
:   Conselleria de Educació i Ciència

Tipus de document
:   Resolució

Correcció d'errades

Anàlisi jurídica

Resolució de 4 de novembre de 1993, del Rector de la Universitat de València, per la qual ordena la publicació de l'acord del Consell Social, de data 30 de setembre de 1993 (ACSUV 1993/177), pel qual s'aprova la normativa sobre permanència dels estudiants de la Universitat de València.  
El Consell Social de la Universitat de València, en sessió plenària celebrada el 30 de setembre de 1993, i en virtut de la competència que li confereix l'article 27.2 de la Llei Orgànica 11/1983, de 25 d'agost, de Reforma Universitària, va prendre l'acord pel qual s'aprova la Normativa sobre Permanència dels Estudiants de la Universitat de València.  
En exercici de la competència que atribueix a aquest rectorat l'article 128 dels Estatuts de la Universitat de València, s'ordena la publicació de l'esmentada, normativa per a coneixement general.  
València, 4 de novembre de 1993.  
El Rector:  
Ramon Lapiedra Civera.  
ANNEX  
Per tal de desenvolupar amb un ascendent i progressiu nivell de qualitat i eficàcia el servei públic de l'educació superior, que li correspon d'acord amb allò que disposa l'article primer de la Llei Orgànica 11/1983, de 25 d'agost, de Reforma Universitària, una de les actuacions que la universitat ha d'afrontar amb decisió, és la de tractar d'aconseguir el major grau possible d'optimizació dels recursos de personal i econòmics que els poders públics posen al seu abast.  
Una de les qüestions a abordar en aquest camp és la regulació de la permanència a la universitat d'aquells estudiants que no superen amb qualificació positiva els estudis que cursen utilitzant de forma reiterada els recursos públics assignats, insuficients per atendre la demanda social existent.  
Sembla convenient, doncs, establir límits a la permanència dels estudiants que no aconsegueixen superar les proves corresponents, combinant criteris de temporalitat amb criteris de proporcionalitat entre els recursos utilitzats i l'aprofitament acadèmic atès. Tot això sense perjudici de la necessària flexibilitat davant determinades situacions personals i acadèmiques.  
D'altra banda, la normativa vigent fins ara no recull les peculiaritats dels nous plans d'estudis estructurats en crèdits, que donen a l'estudiant una major capacitat de decisió sobre quines disciplines cursar i quan. La regulació de la permanència havia d'adequar-se ineludiblement a aquesta nova situació.  
En conseqüència, fent ús de la competència conferida en matèria de règim de permanència a la Universitat en l'article 3.2 h) de la Llei Orgànica 11/1983, de 25 d'agost, de Reforma Universitària, i atribuïda específicament al seu Consell Social, per l'article 27.2 de la mateixa llei, el Consell Social de la Universitat de València, ha acordat, en la seua sessió de 30 de setembre de 1993, aprovar la següent:  
Normativa Reguladora de la Permanència dels Estudiants en la Universitat de València  
Article primer. Estudiants de primer curs  
1. Els estudiants de la Universitat de València matriculats per primera vegada en una titulació hauran de superar, almenys, vuit crèdits troncals o obligatoris en el curs acadèmic.  
2. L'estudiant que no els supere no podrà seguir els mateixos estudis durant el següent any acadèmic. Transcorregut aquest, podrà matricular-se de nou en la mateixa titulació, sense consumir plaça de limitació d'accés. De no superar en aquesta segona vegada els vuit crèdits previstos en l'apartat anterior, no li serà admesa una altra petició de matrícula en la universitat en els quatre cursos següents.  
3. El Rector, a petició de l'interessat i l'informe previ del centre al qual pertanya la titulació, podrà resoldre l'anul·lació de la matrícula solament si l'estudiant acredita fefaentment causa de força major que li impedesca o li haja impedit presentar-se el curs següent de la mateixa titulació.  
4. Obtinguda l'autorització de l'apartat anterior, i formalitzada la matrícula, li seran d'aplicació els paràgrafs anteriors.  
Article segon. Convocatòries per mòduls  
1. Els estudiants podran consumir fins un màxim de vuit convocatòries per superar qualsevol dels mòduls de la titulació que cursen.  
2. El Rector, a petició de l'interessat, concedirà una única convocatòria de gràcia.  
3. Consumida aquesta, no li serà admesa cap altra petició de matrícula en la universitat en els quatre cursos següents, llevat d'allò previst en la disposició addicional quarta.  
4. S'entendrà consumida una convocatòria d'un mòdul quan s'haja avaluat o no s'haja obtingut l'anul·lació regulada en l'apartat següent.  
5. El degà, o el director del centre, a petició de l'interessat, podrà resoldre l'anul·lació de qualsevulla convocatòria només si l'estudiant acredita fefaentment causa major que li haja impedit la presentació a les avaluacions corresponents. Els degans o els directors dels centres lliuraran al rector un informe anual dels expedients d'anul·lacions de convocatòria resolts.  
6. La convocatòria anul·lada no comptabilitzarà, segons els efectes previstos en l'apartat 1 d'aquest article ni en l'apartat 2 de l'article tercer d'aquesta normativa.  
Article tercer. Anys de permanència.  
1. Els estudiants tindran com a límit d'admissió de matrícula per a finalitzar els estudis de la titulació que cursen, els següents:  
Anys títol Anys d'admissió de matrícula  
 2 5  
 3 5  
 4 7  
 5 9  
 6 10  
2. Aquesta limitació no tindrà efectes quan el quocient entre el nombre de convocatòries superades i consumides de tots els mòduls de què s'haja matriculat per obtenir la titulació siga igual o superior a 0,50.  
3. A l'estudiant que haurà arribat al límit previst en l'apartat 1 d'aquest article no li serà admesa cap altra petició de matrícula en la universitat durant els quatre cursos següents.  
Article quart. Trasllats d'estudiants procedent d'altres universitats  
1. L'expedient acadèmic dels estudiants d'altres universitats que sol·liciten plaça en la de València, hauran d'estar dins dels límits de permanència d'aquesta normativa per a poder ser-hi admesos.  
2. En cas que el trasllat fos justificat per motius no acadèmies i que l'estudiant tingués superats els límits de la Universitat de València però no els de la universitat d'origen, el Rector podrà admetre'l especificant en la resolució els termes en què queda el seu expedient a efectes de la permanència en la Universitat de València.  
DISPOSICIONS ADDICIONALS  
Primera  
Als efectes d'aquesta normativa, es consideraran com a causes de força major, almenys, la malaltia, el treball i la fallida econòmica de la unitat familiar.  
Segona  
No seran comptabilitzats als efectes d'aquesta normativa les convocatòries a les quals un estudiant no tinga dret a presentar-se en virtut de les restriccions previstes en el pla d'estudis.  
Tercera  
Quan reste per superar a un estudiant menys del 10% dels crèdits necessaris per a finalitzar la titulació, no li seran aplicables els límits previstos en els articles segon i tercer d'aquesta normativa.  
Quarta  
El Rector trametrà al Consell Social un informe anual sobre el desenvolupament de l'aplicació d'aquesta normativa, en el qual inclourà específicament la indicació de les titulacions o mòduls en què s'observe un elevat nombre de convocatòries consumides per a superar-los.  
DISPOSICIONS TRANSITORIES  
A efectes de permanència dels estudiants de titulacions no estructurades en crèdits, les assignatures d'aquestes tindran les següents equivalències:  
1.1 Assignatures de durada anual: cada hora de docència setmanal prevista en el pla corresponent equivaldrà a tres crèdits, fins a un màxim de 15. Les fraccions de crèdits s'arrodoniran a l'alça.  
1.2 Assignatures de durada quadrimestral: cada hora de docència setmanal prevista en el pla corresponent equivaldrà a un crèdit i mig, fins a un màxim de 7. Les fraccions de crèdits s'arrodoniran a l'alça.  
2. El còmput de les convocatòries i anys de permanència a què fa referència aquesta normativa començarà quan aquesta entre en vigor.  
DISPOSICIO DEROCATORIA  
Amb l'entrada en vigor d'aquesta normativa quedaran derogades la normativa sobre permanència dels estudiants en la Universitat de València i les disposicions transitòria i addicional incorporades en ella, totes dues aprovades pel Consell Social de la Universitat de València mitjançant els acords 89, de 24 de juliol de 1991, i 41, de 21 de maig de 1992, respectivament.  
DISPOSICIONS FINALS  
1. S'autoritza el Rector per al desenvolupament administratiu d'aquesta normativa.  
2. Aquesta normativa entrarà en vigor l'1 d'octubre de 1993.